Hond aflaai-storie is onwaar, sê Netcare | Maroela Media
Hond aflaai-storie is onwaar, sê Netcare
Die foto wat op Facebook versprei word.
'n Netcare-personeellid het vroeër vandeesweek na vore gekom om inligting te verskaf oor waninligting en foto's wat op sosiale media versprei is dat sy haar hond langs die pad in Boksburg wou aflaai.
Volgens dr. Nceba Ndzwayiba, Netcare se direkteur oor menslike hulpbronne en transformasie, het die maatskappy 'n ondersoek van stapel gestuur oor die saak met volle samewerking deur die personeellid. "Die ondersoek het bepaal dat die verbyganger wat stilgehou en die personeellid gekonfronteer het, nie verstaan het wat aangaan nie en verkeerde afleidings gemaak het," het Ndzwayiba gesê.
"Ons kollega het vroeër vandeesweek, ná die voorval, vrywillig die Dierebeskermingsvereniging (DBV) genader om 'n inspeksie by haar huis te kom doen. Netcare het die formele brief gesien wat die DBV uitgereik het na afloop van die ondersoek. Volgens die brief is 'n inspeksie Donderdag gedoen van die betrokke persoon se honde – een swart borderkolliereun en 'n rottweiler-reun. Albei honde is gesond en het toegang tot kos, water en skuiling," het hy bygevoeg.
Maroela Media het vroeër berig 'n Facebook-plasing met 'n foto van 'n vrou in 'n Netcare-uniform wat glo 'n hond langs 'n pad wou aflaai, word wyd op sosiale media versprei. Die vrou het die hond terug in haar motor gelaai en weggery nadat sy gekonfronteer is, word in die plasing beweer.
"Ons kollega se weergawe van die voorval dui daarop dat sy rondgery het en een van haar honde was saam met haar in die motor. Die gesin het onlangs 'n traumatiese kriminele voorval beleef en sy voel veiliger met die hond by haar in die motor. Sy het gesê die hond het egter begin neul en sy het stilgehou om na die dier om te sien. Dit is in dié stadium dat die verbyganger stilgehou het en haar gekonfronteer het. Sy het die hond in die motor teruggelaai en huis toe gery."
Die verbyganger het sonder toestemming foto's geneem en dit aanlyn gedeel met haar eie afleidings dat dit 'n poging was om die hond langs die pad agter te laat. "Ons kollega is publiek belaster en sleggesê."
Weens die publiek se ontsteltenis oor die ongegronde voorval is die gesin nou te bang om met hul eie motor rond te ry – uit vrees vir teistering of dat hulle aangeval kan word. Hulle het besluit om regstappe te neem teen die individu wat die voorval verkeerd vertolk het en hulle groot skade berokken het deur valse bewerings.
"Dit is 'n verskriklike beproewing vir ons kollega en haar familie. Netcare reël berading om hulle te help om dié traumatiese ervaring te oorkom," het Ndzwayiba gesê.
AA wil weet wat die toekoms van e-tol is
DA verwerp gerugte dat hy gholfbane in gopse gaan verander
Ek het do iets vermoed toe ek die foto met die bakkie in haar hand sien. Daardie hond lyk goed versorg.
Sy het ook 'n waterbakkie in haar hand…
Dis omdat daar mense is wat verveeld met hulle self is. Hulle sien n ding en kom onmiddelik tot die verkeerde gevolgtrekking. Hierdie wat mense sommer net ander mense afneem moet stop.